CELEX: 62018TN0376
Language: lt
Date: 2018-06-14 00:00:00
Title: Byla T-376/18: 2018 m. birželio 14 d. pareikštas ieškinys byloje Front Polisario / Taryba

10.9.2018   
            
            
               LT
            
            
               Europos Sąjungos oficialusis leidinys
            
            
               C 319/16
            
         
      2018 m. birželio 14 d. pareikštas ieškinys byloje Front Polisario / Taryba
      
      (Byla T-376/18)
      (2018/C 319/20)
      Proceso kalba: prancūzų
      
         Šalys
      
      
         Ieškovas: Front populaire pour la libération de la Saguia el-Hamra et Rio de oro (Front Polisario), atstovaujamas advokato G. Devers
      
         Atsakovė: Europos Sąjungos Taryba
      
         Reikalavimai
      
      Ieškovas Bendrojo Teismo prašo:
      
                  —
               
               
                  pripažinti ieškinį priimtinu;
               
            
                  —
               
               
                  pripažinti ginčijamą sprendimą negaliojančiu;
               
            
                  —
               
               
                  priteisti iš Tarybos bylinėjimosi išlaidas.
               
            
         Ieškinio pagrindai ir pagrindiniai argumentai
      
      Grįsdamas ieškinį dėl 2018 m. balandžio 16 d. Tarybos sprendimo, kuriuo Komisija įgaliojama Europos Sąjungos vardu pradėti derybas su Maroko Karalyste dėl Partnerystės susitarimo žuvininkystės sektoriuje pakeitimo ir jo protokolo sudarymo (sprendimas nepaskelbtas Europos Sąjungos oficialiajame leidinyje), ieškovas remiasi dešimčia pagrindų.
      
                  1.
               
               
                  Pirmasis ieškinio pagrindas, susijęs su Tarybos kompetencijos priimti ginčijamą sprendimą nebuvimu, nes Europos Sąjunga ir Maroko Karalystė neturi įgaliojimų derėtis vietoj Vakarų Sacharos, atstovaujamos Front Polisario, dėl tarptautinių susitarimų, susijusių su šioje teritorijoje esančia tauta.
               
            
                  2.
               
               
                  Antrasis ieškinio pagrindas, susijęs su pareigos išnagrinėti visas su šia situacija susijusias aplinkybes nesilaikymu, nes priimdama ginčijamą sprendimą Taryba neatsižvelgė į Teisingumo Teismo jurisprudenciją Vakarų Sacharos klausimu.
               
            
                  3.
               
               
                  Trečiasis ieškinio pagrindas, susijęs su pareigos išnagrinėti klausimą dėl pagrindinių teisių ir tarptautinės humanitarinės teisės užtikrinimo nesilaikymu, nes iš ginčijamo sprendimo matyti, kad Taryba nekėlė klausimo dėl žmogaus teisių apsaugos ir tarptautinės humanitarinės teisės užtikrinimo.
               
            
                  4.
               
               
                  Ketvirtasis ieškinio pagrindas, susijęs su teisių į gynybą pažeidimu, nes Taryba, priimdama ginčijamą sprendimą, neinicijavo diskusijos su Front Polisario, vieninteliu Vakarų Sacharos tautos atstovu.
               
            
                  5.
               
               
                  Penktasis ieškinio pagrindas, susijęs su Tarybos pareigos įgyvendinti Teisingumo Teismo sprendimus pažeidimu, nes ginčijamame sprendime nebuvo atsižvelgta į Teisingumo Teismo sprendimų bylose C-104/16 P ir C-266/16 motyvus.
               
            
                  6.
               
               
                  Šeštasis ieškinio pagrindas, susijęs su esminių Sąjungos principų ir vertybių, kuriomis ji turi vadovautis veikdama tarptautiniu mastu, pažeidimu, nes, viena vertus, ginčijamame sprendime vartojant sąvoką „atitinkami gyventojai“ paneigiamas Vakarų Sacharos tautos egzistavimas ir, kita vertus, ginčijamu sprendimu pradedamos derybos su Maroko Karalyste, kuri vykdo aneksinę politiką Vakarų Sacharos atžvilgiu, o šios politikos pasėkoje vykdomas sistemingas pagrindinių teisių pažeidinėjimas.
               
            
                  7.
               
               
                  Septintasis ieškinio pagrindas, susijęs su apsisprendimo teisės pažeidimu, nes, viena vertus, ginčijamu sprendimu yra paneigiamas Vakarų Sacharos tautos egzistavimas ir jos apsisprendimo teisė bei pažeidžiama šios tautos nacionalinė vienybė ir, kita vertus, šiuo sprendimu pradedant derybas su Maroko Karalyste pažeidžiamas kitoks ir atskiras Vakarų Sacharos statusas ir šios tautos nuolatinis suverenitetas dėl gamtinių išteklių.
               
            
                  8.
               
               
                  Aštuntasis ieškinio pagrindas, susijęs su tarptautinių sutarčių santykinio poveikio principo pažeidimu, nes ginčijamu sprendimu paneigiamas Vakarų Sacharos tautos, atstovaujamos Front Polisario, kaip trečiosios šalies statusas ES-Maroko santykių atžvilgiu.
               
            
                  9.
               
               
                  Devintasis ieškinio pagrindas, susijęs su tarptautinės humanitarinės teisės ir tarptautinės baudžiamosios teisės pažeidimu, nes, viena vertus, ginčijamu sprendimu pradedamos derybos būtų vedamos aneksinės Maroko Karalystės politikos prieš Vakarų Sacharą kontekste ir, kita vertus, naudojant sąvoką „atitinkami gyventojai“, minėtas sprendimas patvirtina neteisėtą Maroko kolonistų perkėlimą į okupuotą Sacharos teritoriją.
               
            
                  10.
               
               
                  Dešimtasis ieškinio pagrindas, susijęs su Sąjungos pareigos nepripažinti pažeidimu, nes ginčijamu sprendimu pradedant derybas su Maroko Karalyste dėl Vakarų Sacharos, Maroko okupacinės pajėgos atliktų rimtus tarptautinės teisės pažeidimus prieš Vakarų Sacharos tautą.